Document ID: 31997D0285

KOMMISSIONENS BESLUTNING af 30. april 1997 om beskyttelsesforanstaltninger mod klassisk svinepest i Spanien (EØS-relevant tekst) (97/285/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), senest ændret ved direktiv 92/118/EØF (2), særlig artikel 10, stk. 4, og
ud fra følgende betragtninger:
Der er forekommet udbrud af klassisk svinepest i Spanien;
på grund af handelen med levende svin, sæd, embryoner og æg kan udbruddene udgøre en fare for andre medlemsstaters bestande;
Spanien har truffet foranstaltninger inden for rammerne af Rådets direktiv 80/217/EØF af 22. januar 1980 om fællesskabsforanstaltninger til kontrol med klassisk svinepest (3), senest ændret ved akten vedrørende Østrigs, Finlands og Sveriges tiltrædelse;
den epidemiologiske situation er ikke fuldstændig klarlagt; visse særlige foranstaltninger vedrørende flytning af dyr er derfor nødvendige;
da det er muligt at identificere geografiske områder, der frembyder en særlig risiko, kan handelsrestriktionerne anvendes regionalt;
med henblik på at hindre spredning af sygdommen til andre dele af landet er det imidlertidig nødvendigt, at Spanien etablerer tilsvarende foranstaltninger;
for embryoner og æg fra svin i henhold til bilag IV til Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF (4), senest ændret ved Kommissionens beslutning 95/176/EF (5), gælder samme restriktioner som for levende svin, og der gælder derfor særlige beskyttelsesforanstaltninger for flytning heraf fra Spanien til andre medlemsstater;
de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
1. Spanien må ikke sende svin til andre medlemsstater, medmindre svinene kommer fra et område uden for de i bilag I nævnte områder.
2. Spanien må ikke sende svin til andre medlemsstater fra områder uden for de i bilag I nævnte områder, medmindre svinene kommer fra en bedrift, hvor der ikke er blevet indsat levende svin i de sidste 30 dage før afsendelsen af de pågældende svin.
3. Flytning til andre medlemsstater af svin fra områder uden for de i bilag I nævnte områder skal tre dage forinden meddeles bestemmelsesmedlemsstatens centrale og lokale veterinærmyndigheder af den lokale kompetente veterinærmyndighed.
4. Spanien må ikke sende svin fra de i bilag I nævnte områder til andre dele af sit område, medmindre de er bestemt til umiddelbar slagtning og slagtes på slagterier i Spanien, der er udpeget af de kompetente veterinærmyndigheder. Transportmidlerne skal plomberes officielt.
Artikel 2
Spanien må ikke sende ornesæd til andre medlemsstater, medmindre sæden stammer fra orner, der holdes på en ornestation som nævnt i artikel 3, litra a), i Rådets direktiv 90/429/EØF (6), som ligger uden for de i bilag I nævnte områder.
Artikel 3
1. Det sundhedscertifikat, der er fastsat i Rådets direktiv 64/432/EØF (7), og som ledsager svin, der sendes fra Spanien, forsynes med følgende påtegning:
»Dyr, der opfylder kravene i Kommissionens beslutning 97/285/EF af 30. april 1997 om beskyttelsesforanstaltninger mod klassisk svinepest i Spanien«.
2. Det sundhedscertifikat, der er fastsat i Rådets direktiv 90/429/EØF, og som ledsager ornesæd, der sendes fra Spanien, forsynes med følgende påtegning:
»Sæd, der opfylder kravene i Kommissionens beslutning 97/285/EF af 30. april 1997 om beskyttelsesforanstaltninger mod klassisk svinepest i Spanien«.
Artikel 4
Spanien sikrer, at køretøjer, der har været anvendt til transport af svin, rengøres og desinficeres, hver gang de har været i brug, og transportøren skal fremlægge bevis for denne desinfektion.
Artikel 5
1. Med otte dages mellemrum forelægger Spanien data for situationen med hensyn til klassisk svinepest i det format, der er vist i bilag II.
2. Denne beslutning tages op til fornyet overvejelse inden den 15. maj 1997.
Artikel 6
Medlemsstaterne ændrer deres handelsforanstaltninger for at bringe dem i overensstemmelse med denne beslutning. De underretter straks Kommissionen herom.
Artikel 7
Denne beslutning er rettet til medlemsstaterne.
Udfærdiget i Bruxelles, den 30. april 1997.

Labels: 3
18
6